Senior advokaat moet dodelike busbrand ondersoekSes mense het in die brand omgekom. (Foto: Tshwane-nooddienste) Die Gautengse regering het ŉ senior advokaat aangestel om die busbrand wat verlede maand tot die dood van ses mense gelei het, te ondersoek. Adv. Myron Dewrance SC sal die ondersoek lei na die oorsaak van die brand op 21 Mei op die Molotopad buite Pretoria. Ses pendelaars het onherkenbaar verkool en byna 60 mense is beseer. Die bestuurder van die Putco-bus het na die voorval aan brandbestryders gesê hy was besig om te bestuur toe hy in kennis gestel is dat die bus brand. Hy het dadelik stilgehou. Die bus was van Marabastad na Tweefontein in Mpumalanga onderweg. Die LUR vir openbare vervoer en infrastruktuur, Jacob Mamabolo, het ŉ span aangestel wat onder meer bestaan uit brandondersoekers wat onderhoude met getuies en ander sal voer wat deur die voorval geraak is. Die ondersoek sal konsentreer op die oorsaak van die brand en moet vasstel of daar enige nalatigheid aan die kant van die busmaatskappy was wat ŉ kontrak met die departement het. Die span moet ook bepaal of Putco kontraktueel aanspreeklik vir die voorval gehou kan word. “Adv. Myron en sy span het ŉ belangrike taak om die feite in te samel en vas te stel of Putco nalatig was. Dit is belangrik om die waarheid vas te stel ter wille van die families en geliefdes van diegene wat hul lewe verloor het, asook die beseerdes, sodat hulle afsluiting kan kry en na die tragedie kan genees,” sê Mamabolo. Die ondersoekspan het 30 dae om die ondersoek te doen en aanbevelings te doen om te verseker ŉ soortgelyke voorval word nie weer herhaal nie. “Ons weet Putco doen sy eie ondersoek, maar ons het steeds ŉ onafhanklike span aangestel om die voorval te ondersoek. Hulle kan in hierdie saak nie tegelykertyd skeidsregter en speler wees nie.”